Vašečka, Richard, poslanec NR SR (2023-06-16):
Ďakujem za slovo, pán predsedajúci. Vážené kolegyne, kolegovia, dovoľte, aby som sa tiež vyjadril k tomuto zákonu, ktorý je novelou školského zákona, ako predseda školského výboru. Tento zákon bol vrátený pani prezidentkou, ktorá vo svojich pripomienkach navrhuje komplexne odložiť účinnosť tohto zákona od, o dva roky, teda nie, aby platil od 1. septembra tohto roku 2023, ale až od roku 2025. Musím povedať na začiatok, že sa s touto pripomienkou stotožňujem práve z dôvodu aplikačnej praxe a uvedenia tejto dobrej myšlienky do praxe. Bezpochyby pohyb a viacej pohybu pre deti a mládež je potrebných nielen pre nich, ja sám sa priznám, že počas týchto rokovaní v Národnej rade by som potreboval tiež viac pohybu a možno aj celkovo vo svojom živote, a preto je určite dobré, aby sme toto podporovali, pohyb, šport, činnosť v živote detí. Keď sme pripravovali tento zákon, treba povedať, že pán predkladateľ, teraz spravodajca pán poslanec Kučera bol veľmi aktívny a naozaj sme aj na školskom výbore usporiadali niekoľko veľmi dôkladných stretnutí medzi zástupcami navrhovateľov, a to boli teda nielen poslanci Národnej rady, ale boli tam aj zástupcovia či už pedagogických fakúlt, alebo fakúlt, fakúlt telesnej výchovy a športu, ktorí hovorili o, o tej potrebe telesnej výchovy a športovej výchovy v rámci vyučovania. Na druhej strane to boli zástupcovia škôl, nejakých profesných organizácií. Ako predseda, ako predsedovi školského výboru mi títo ľudia v posledných dňoch adresovali list, krátky list a požiadali ma, aby som prečítal ich stanovisko v rozprave. Bol adresovaný mne ako predsedovi výboru pre vzdelávanie, vedu, mládež a šport, ale na vedomie bol daný aj pánovi predsedovi Národnej rady a takisto aj ministrovi školstva, s ktorým som aj o tom, o tom hovoril. Takže len krátky úvod, aby ste vedeli, že o koho sa jedná. Vážený pán predseda výboru Národnej rady pre vzdelávanie, vedu, mládež a šport, sme predstavitelia siedmich najväčších profesijných organizácií s dlhoročnou expertízou pôsobiacich v oblasti regionálneho školstva a vzdelávania. Zastupujeme štátne aj neštátne materské školy, základné školy, stredné školy, základné umelecké školy a školské zariadenia. Dovoľte nám, aby sme prostredníctvom vás oslovili poslancov, ktorí budú opätovne rozhodovať o zavedení povinnej tretej hodiny telesnej a športovej výchovy. A s prianím úcty sú tam podpísaní, budem čítať len priezviská a teda funkciu, pán Damankoš, prezident Asociácie evanjelických škôl Slovenska, pán Škorupa, prezident Asociácie riaditeľov štátnych gymnázií, pani Ohraďanová, prezidentka Asociácie súkromných škôl a školských zariadení, pán Dömény, prezident Asociácie stredných odborných škôl Slovenska, pán Sadloň, prezident Zväzu školských asociácií a združení Slovenskej republiky, pán Masarovič, prezident Združenia katolíckych škôl Slovenska a pani Horníková, prezidentka Združenia základných škôl Slovenska. Ešte pred tým, ako prečítam to stanovisko, chcem povedať, že ja som v tom taký, by som, a snažil som sa v tomto byť taký neutrálny, skutočne nesedel som na jednej alebo na druhej strane na tom výbore, keď sme mali to pracovné stretnutie, alebo tie pracovné stretnutia, lebo nebolo len jedno, ale sedel som na tom mieste predsedu výboru ako medzi koalíciou a opozíciou a snažil som sa veľmi pozorne počúvať obe stránky. Predpokladám, že hlásil sa aj pán navrhovateľ do rozpravy, že zaznie teda stanovisko navrhovateľov, ja by som chcel dať priestor tým, ktorí tu, samozrejme, nemôžu byť, pretože nie sú poslancami Národnej rady, ale ktorých sme prijali na výbore a ktorých slovo veľa zaváži. Pretože pri každej reforme školstva, pri každej zmene v školstve, ale nielen v školstve platí, že ak sa má zmena uskutočniť, treba to nejak zladiť s tými, ktorí to budú uvádzať do praxe. My o tom rozhodneme tu hlasovaním, či to teda prelomíme to veto, neprelomíme, za akých okolností, s akými pripomienkami, ale uplatní to už od 1. septembra, ak neprejdú tie pripomienky pani prezidentky, budú musieť vlastne oni, títo riaditelia, učitelia. Na školskom výbore sme viacerí zástupcovia učiteľov priamo z praxe a rozumieme tej organizácii školského roku. Na druhej strane úplne chápem to, že navrhovatelia zákona, ktorí majú tento úmysel, a dobrý úmysel, nechcú tieto veci odkladať, pretože vieme, že keď sa veci odkladajú, tak potom často sa neuskutočnia. A treba povedať, že už táto samotná diskusia a z pohľadu škôl hrozba dáva veci do pohybu, ktoré dlhé roky stáli. A stáli aj počas tohto volebného obdobia, my ako školský výbor sme jednoznačne podporovali tú myšlienku, dalo by sa jednomyseľne, zvýšenia pohybu detí, akurát tie formy a metódy, ako sa to urobí, sa rôznia. Ja chcem ešte jednu vec povedať, že, aby sme vedeli, o čom budeme hlasovať, že v rámci toho návrhu zákona, pôvodného, ktorý prešiel v Národnej rade, už bola výnimka pre tých, ktorí nemajú technické zabezpečenie, teda povedzme že telocvične, že môžu túto vec odložiť o nejaký čas a takisto tam bola jedna konkrétna situácia, kde v štvrtom ročníku je len jedna disponibilná hodina. Ak by sme však schválili pripomienky pani prezidentky, a to by bol všeobecný odklad účinnosti tohto zákona, teda zákon by bol schválený, ale odložený o, jeho účinnosť o dva roky, tak to neznamená, že školy by nemohli mať tretiu hodinu telesnej výchovy. Veď aj dnes ju mnohé majú a tí, ktorí to chceli, tak to schválenie pripomienok pani prezidentky by im nezabránilo, aby tú tretiu hodinu zaviedli. Akurát by sa ten tlak na to, aby sa školy pripravili na tú tretiu hodinu telesnej výchovy, a tam nejde len o telocvičňu, ale v prvom rade o organizačné a personálne zabezpečenie, aby mali čas. Iste, sú tam politické riziká, o ktorých sme sa rozprávali úplne otvorene, áno, keď dáme odklad, tak môže prísť ďalšia vláda a tá to zruší a tak ďalej. Mimochodom, to môže urobiť aj teraz, aj keby, aj keby ten zákon platil, tak to od 1., povedzme, 2024 zruší, ale bude to ťažšie. Takže istejší vrabec v hrsti ako holub na streche, ako by asi kolegovia navrhovatelia povedali, ale v každom prípade je dôležité počúvať hlas tých, ktorí, ktorí budú niesť tú ťarchu toho uplatňovania hoci dobrej myšlienky, ale predsa len komplikovane aplikovateľnej, takže ja prečítam ich stanovisko, tých, ktorých som spomínal. Vážené panie poslankyne, vážení páni poslanci, zavedenie povinnej tretej hodiny telesnej a športovej výchovy na základných školách s načasovaním účinnosti o tri mesiace bez celosystémovej zmeny považujeme za veľmi nezodpovedný krok v rozpore s aktuálne zavádzanou kurikulárnou reformou a naviac, nedostatok pohybu takýmto spôsobom v školách len veľmi ťažko zrealizujeme. Rozumieme zámeru predkladateľov, ale od začiatku procesu opakovane upozorňujeme, že na tento celoplošný zásah do koncepcie doplatia školy, a to nielen pedagógovia, ale aj žiaci. A teraz nasleduje niekoľko odrážok argumentov. Aktuálne prebieha kurikulárna reforma – povinná tretia hodina telesnej výchovy ju systémovo naruší. Ďalej, možno aj vaše deti prídu domov s tým, že kvôli telesnej výchove budú mať o hodinu obľúbeného predmetu menej, alebo ho nebudú mať vôbec, pretože zmena v niektorých ročníkoch úplne zlikviduje možnosť vlastnej profilácie. Školy sa vrátia o desiatky rokov naspäť. Nebudú sa takmer vôbec líšiť, lebo všade sa namiesto cudzieho jazyka či iného predmetu bude učiť povinná telesná výchova v doterajšej podobe bez zohľadnenia individuálnych potrieb rôzne disponovaných žiakov. Školy sa dostanú do možného rozporu s inými právne záväznými normami, napríklad vyučovanie vonku v každom počasí, vyučovanie na chodbách s nedodržaním základných bezpečnostných noriem a podobne. V školách sa na začiatku letných prázdnin, týchto najbližších, začne prepúšťať a meniť úväzky, a teda aj znižovať platové ohodnotenie s prechodom z odborného vyučovania na neodborné bez príslušnej kvalifikácie, čím sa značne zníži aj miera kvality vzdelávacieho procesu. Napríklad špičkový angličtinár bude namiesto svojho predmetu učiť telesnú výchovu. Pre deti, ktoré sú v súčasnosti oslobodené z telesnej výchovy, pribudne hodina ďalšieho ničnerobenia, pretože sme obsahovo nezmenili predmet telesná výchova. Vytvára povinnosť, ktorú množstvo škôl nie je schopných plniť z dôvodu nedostatočného priestorového zabezpečenia, a to aj v tých školách, ktoré disponujú telocvičňou. Tretinový nárast hodín telesnej výchovy ani tieto školy nie sú schopné zvládnuť. Novela zákona sa odvoláva na splnenie uznesenia Európskeho parlamentu z roku 2007. Zavedenie povinnej tretej hodiny telesnej výchovy je len jeden zo 62 bodov uznesenia. Toto uznesenie je samotné postavené na komplexnosti a systémovosti. Ako príklad uvádzame niekoľko bodov z tohto uznesenia, ktoré sme pri zavádzaní troch hodín telesnej výchovy neriešili a nevyriešili. Podnecovanie špecifických foriem telesných aktivít vhodných pre predškolskú vekovú skupinu a zvyšovanie povedomia v rámci klubov a združení, aby deti mohli začať s telesnou aktivitou v čo najmladšom veku. Bod štyri. Zmeny v zameraní telesnej výchovy ako vyučovacieho predmetu so zohľadnením zdravotných a sociálnych potrieb a očakávaní detí. Bod deväť. Investície do kvalitných športových zaradení. Bod devätnásť. (Rečník si odkašľal.) Pardon. Opatrenia, aby sa športové strediská a šport v rámci učebných osnov sprístupnili všetkým študentom, pričom sa bude náležite, náležitá pozornosť venovať zdravotne postihnutým študentom. Bod devätnásť. Poskytovanie stimulov športovým klubom, ktoré majú dohody o spolupráci so školami, výchovnými zariadeniami, mládežníckymi centrami a inými miestnymi alebo dobrovoľníckymi organizáciami zapojenými do projektov celoživotného vzdelávania. Bod devätnásť. Podpora, aj finančná, k vytvoreniu a modernizácii školských športových zariadení a na zlepšenie a diverzifikáciu existujúceho náčinia a zariadení, pretože športové náčinie je v mnohých školách neprimerané alebo vo všetkých ohľadoch opotrebované. Bod tridsaťštyri, to uznesenie. Využitie štrukturálnych fondov Európskej únie na vytvorenie a rozvoj školských a iných športových zariadení v znevýhodnených regiónoch. Vážené panie poslankyne, vážení páni poslanci, predkladatelia predložili návrh s dobrým úmyslom posilnenia pohybovej činnosti detí a mládeže, s ktorým sa stotožňujeme. Jeho zavedenie do praxe je však príkladom, ako požadovanú zmenu nedosiahneme, pretože sme sa na ňu nepripravili: a) ani prostredie, teda školy po materiálnej i personálnej stránke a b) ani obsah, predmet telesná výchova tak, aby bol v plnej miere inkluzívny a zohľadnil deti od mimoriadne športovo aktívnych až po deti s rôznym druhom zdravotného znevýhodnenia, či jeho atraktivitu pre deti, ktoré sú z rôznych dôvodov oslobodené od telesnej výchovy. Je dôležité, aby vzdelávací systém umožňoval prispôsobenie štúdia individuálnym potrebám a schopnostiam žiakov, a na to potrebujeme viac ako jeden mesiac prípravy. Ste pred rozhodnutím, ktoré mnohým školám môže spôsobiť až existenčné problémy, preto veríme, že budete rozhodovať s plnou zodpovednosťou. Znovu ponúkame dlhoročné praktické skúsenosti našich expertov pri nastavovaní zmien s cieľom ďalšieho rozpracovania navrhnutých opatrení tak, aby viedli k najlepšiemu záujmu každého dieťaťa, čo v konečnom dôsledku bude politickou výhrou celej spoločnosti. A opäť sú podpísaní, ja vymenujem teraz už len tie združenia, profesné. Takže Asociácia evanjelických škôl Slovenska, Asociácia riaditeľov štátnych gymnázií, asociá súkromných, Asociácia súkromných škôl a školských zariadení, Asociácia stredných odborných škôl Slovenska, Zväz školských asociácií a združení Slovenskej republiky, Združenie katolíckych škôl Slovenska, Združenie základných škôl Slovenska. Chcem na záver povedať, že my tu máme nejaký problém, ktorý sme vytvorili my politici. Možno to bolo v komunikácii, ktoré sme vyrobili možno my v nejakej nedostatočnej komunikácii a kooperácii medzi parlamentom, ministerstvom školstva, nejde teraz o to, či by sme mali hádzať vinu na niekoho z nás politikov, ale v každom prípade to, že sa tá myšlienka, ten cieľ zvýšenia pohybu a činnosti detí a mládeže neuskutočnil v rámci nejakej spoločnej dohody aj v rámci koalície, aj v rámci teda vôbec parlamentu, tak to nie je vina škôl. Ale to, že sme to komplexne nedotiahli do konca, budú v plnej miere znášať ony. Iste, v niektorých konkrétnych prípadoch pravdepodobne školy to nejak zvládnu, podvolia sa tej povinnosti a dokážu aj zrealizovať a budú aj povedzme kvalitné tretie hodiny telesnej výchovy. To je určite veľmi pozitívne. A to treba privítať a to bude dobrý výsledok. Ale zároveň je tam veľmi veľa vecí, na ktoré opakovane upozorňovali a upozorňujú školy, hlavne z môjho pohľadu ako učiteľa, ktorý vie, čo sa deje v máji a v júni, aby sa dobre pripravil školský rok, je veľmi nezodpovedné, ak im to naozaj dáme ako povinnosť od 1. septembra 2023. Môžme sa sporiť o to, či vôbec má byť takto zákonom daná povinná tretia hodina telesnej výchovy bez aktuálnej reformy alebo zmeny rámcového učebného plánu bez, bez zmeny kurikula, bez, bez zmeny počtu hodín, či už navýšenia alebo tých disponibilných, ale v každom prípade je to veľmi náročné až nemožné zrealizovať poriadne a zodpovedne od 1. septembra. Preto ja budem hlasovať za pripomienky pani prezidentky, aby sa táto vec odložila o dva roky, už bude schválená, zároveň bude dostatok času pre všetkých zúčastnených, najmä školy, ale aj ministerstvo školstva, aby tieto veci zapracovalo tak, že potom o tie dva roky už schválená povinnosť, ktorá už bude schválená, bude môcť byť zrealizovaná. Takže ja chcem poďakovať jednak týmto predstaviteľom združení asociácií, ktoré združujú učiteľov, školy, ale vôbec všetkým učiteľom, všetkým riaditeľom škôl, všetkým, ktorí pracujú. Ďakujem aj navrhovateľom zákona, že túto tému priniesli a ťahali od začiatku volebného obdobia veľmi, veľmi, by som povedal, cieľavedomo, ambiciózne a pracovali na nej skutočne s odborným backgroundom, nielen, nielen ako nejaká myšlienka, ktorá sa im zazdala zo dňa na deň. Na druhej strane si naozaj myslím, že dobrý kompromis by bol, ak by sme tie školy nepritlačili k múru od 1. septembra tohto roku. Ďakujem veľmi pekne.